COM7 เพิ่มสาขา ทางลัด.!?
สร้างความฮือฮาในแวดวงไอทีไม่น้อย เมื่อบริษัท คอมเซเว่น จำกัด (มหาชน) หรือ COM7 ในฐานะผู้ประกอบการธุรกิจค้าปลีกสินค้าไอทีรายใหญ่ตัดสินใจให้บริษัท บานาน่า กรุ๊ป จำกัด ซึ่งเป็นบริษัทย่อย ควักเงิน 210 ล้านบาท เข้าซื้อกิจการทั้ง 100% ในบริษัท ดีเอ็นเอ รีเทล ลิ้งค์ จำกัด (DRL) ซึ่งประกอบธุรกิจจำหน่ายอุปกรณ์สื่อสาร ภายใต้ชื่อ KingKong Phone
7 พ.ย. 2561

สำนักข่าวรัชดา
สร้างความฮือฮาในแวดวงไอทีไม่น้อย เมื่อบริษัท คอมเซเว่น จำกัด (มหาชน) หรือ COM7 ในฐานะผู้ประกอบการธุรกิจค้าปลีกสินค้าไอทีรายใหญ่ตัดสินใจให้บริษัท บานาน่า กรุ๊ป จำกัด ซึ่งเป็นบริษัทย่อย ควักเงิน 210 ล้านบาท เข้าซื้อกิจการทั้ง 100% ในบริษัท ดีเอ็นเอ รีเทล ลิ้งค์ จำกัด (DRL) ซึ่งประกอบธุรกิจจำหน่ายอุปกรณ์สื่อสาร ภายใต้ชื่อ KingKong Phone
งานนี้ถูกตั้งคำถามตามมาทันทีว่า COM7 ต้องการอะไรจากดีลครั้งนี้ ??
เพราะหากดูงบการเงินของ DRL จะเห็นว่าตัวเลขไม่ค่อยสวยนัก ปี 2559 ขาดทุนกำไรสุทธิถึง 40 ล้านบาท จากรายได้ 199 ล้านบาท ส่วนปี 2560 แม้จะพลิกกลับมามีกำไร แต่ก็เป็นตัวเลขที่น้อยนิดแค่ 1.6 ล้านบาท จากรายได้ 764 ล้านบาท
ดังนั้น หากจะคาดหวังให้  DRL เป็นตัวสร้างรายได้เป็นกอบเป็นกำให้กับ COM7 คงไม่ง่ายนัก
หรือจะเป็นการซื้อเพราะอยากได้แบรนด์ KingKong Phone อันนี้น่าคิด ??
แต่ว่ากันตามจริงแล้ว COM7 มีแบรนด์ที่แข็งแกร่งอยู่แล้ว โดยเฉพาะ BaNANA ร้านจำหน่ายสินค้าเกี่ยวกับคอมพิวเตอร์และอุปกรณ์ที่เกี่ยวข้องและ Studio7 ร้านจำหน่ายสินค้าแบรนด์ Apple รวมทั้งแบรนด์อื่น ๆ ไม่ว่าจะเป็น BKK smartphone &amp; tablet, iCare  และ Brand shops เช่น Samaung, Oppo, Vivo &amp; Huawei
ทำให้ปัจจุบัน COM7 มีสาขาภายใต้การบริหารรวมกันทั้งสิ้น 512 สาขา
แม้จะมีสาขาภายใต้การบริหารอยู่เป็นจำนวนมาก แต่สาขาส่วนใหญ่เป็นร้านขนาดใหญ่ กระจายอยู่ในห้างสรรพสินค้าเป็นหลัก ทั้งในกรุงเทพฯ และต่างจังหวัด
ทำให้ยังมีช่องโหว่ในการเจาะกลุ่มลูกค้าตามไฮเปอร์มาร์เก็ต 
ดังนั้น การเข้าลงทุนใน DRL ครั้งนี้ อาจเป็นเพราะ COM7 ต้องการสาขาของร้าน KingKong Phone ที่มีจำนวนทั้งสิ้น 95 สาขา ส่วนใหญ่กระจายอยู่ในพื้นที่ต่างจังหวัดตามไฮเปอร์มาร์เก็ต ได้แก่ เทสโก้ โลตัส และบิ๊กซี โดยสาขาส่วนใหญ่มีพื้นที่ขนาดเล็กประมาณ 20-50 ตารางเมตร
จะทำให้ COM7 สามารถเจาะกลุ่มลูกค้าตามไฮเปอร์มาร์เก็ตได้ตามเป้าหมาย เป็นการปิดช่องว่างทางการตลาด
ที่สำคัญสามารถเข้าใช้ประโยชน์ของสาขาได้ทันที
เท่ากับว่า COM7 สามารถนำสินค้าจากแบรนด์ชั้นนำต่าง ๆ ได้แก่ HUAWEI SAMSUNG iPhone รวมทั้งสินค้าประเภท Accessories  เข้ามาจำหน่ายในร้าน KingKong Phone จากเดิมเน้นจำหน่ายสินค้าประเภทสมาร์ตโฟนใน 2 แบรนด์หลัก ได้แก่ OPPO และ VIVO เท่านั้น
“สุระ คณิตทวีกุล” ประธานเจ้าหน้าที่บริหาร COM7 ระบุว่า กลยุทธ์ดังกล่าวจะช่วยผลักดันให้ธุรกิจสมาร์ตโฟนของบริษัทเติบโตได้รวดเร็วยิ่งขึ้น และคาดว่าจะสามารถเข้ารับรู้รายได้จากบริษัทดังกล่าวทันทีตั้งแต่ต้นปี 2562
เรียกว่ายิงปืนนัดเดียว ได้นกทั้งฝูง
ส่วนนักวิเคราะห์ยังคงแนะนำซื้อลงทุน COM7 ราคาเป้าหมายสำหรับปี 2562 อยู่ที่ 24 บาท อิงจาก P/E 28 เท่า
งานนี้ไม่รู้ว่าการที่ COM7 เข้าซื้อ DRL จะคุ้มค่าหรือเปล่า ยังไม่สามารถตอบได้
แต่อย่างน้อย ๆ มีกำไรปี 2560 แล้ว 1.6 ล้านบาทแล้วล่ะ..!???
…อิ อิ อิ…